ક્યારેક એવું પણ લાગે છે કે જીવન એક સ્કૂલ છે અને હું તેનો વિદ્યાર્થી છું. સ્કૂલમાં જેમ અમુક સમય થાય એટલે ઑટોમેટિક પિરિયડ બદલાઈ જાય એમ જીવનમાં પણ સમયે સમયે પરિસ્થિતિના પિરિયડો બદલાતા રહે છે. ક્યારેક ગણિતનો પિરિયડ હોય છે તો ક્યારેક ગુજરાતીનો, ક્યારેક વિજ્ઞાનનો પિરિયડ હોય છે તો ક્યારેક સમાજશાસ્ત્રનો. જીવન પણ વિવિધ પિરિયડોથી ભરેલું છે અને દરેક પિરિયડ આપણને કશુંક શીખવી જાય છે. સારું-નરસું, ખરું-ખોટું, હસવું-રડવું, પ્રેમ-નફરત, ઈર્ષા-વહાલ જેવા અનેક તાંતણાઓ આપણે જીવનના આ પિરિયડમાંથી શીખીએ છીએ. આંખ બંધ કરીને જ્યારે હું વિચારવા બેસું છું ત્યારે મારી સામે આખું જીવન ઝાંખુંપાંખું તાદશ્ય થઈ જાય છે. અને જીવનમાં ભણેલા અનેક સારા-નરસા પિરિયડો દેખાઈ આવે છે. અનેક ઘટનાઓ, પ્રસંગો, વ્યક્તિઓ, વાતાવરણો મારી આંખ સામે તરવરવા લાગે છે. જીવનમાં જે પાઠ ભણ્યો, જેમાંથી જે શીખ્યો એની આછી-પાતળી છબી રચાઈ જાય છે.